[pic] | EUROOPA ÜHENDUSTE KOMISJON |

Brüssel 16.5.2007

KOM(2007) 260 lõplik

2007/0093 (CNB)

Ettepanek:

NÕUKOGU MÄÄRUS,

millega muudetakse määrust (EÜ) nr 974/98 seoses euro kasutuselevõtuga Maltal

(komisjoni esitatud)

SELETUSKIRI

1. Ettepaneku taust

16. mail 2007. aastal võttis komisjon vastavalt asutamislepingu artikli 122 lõikele 2 vastu ettepaneku nõukogu otsuse kohta, milles märgitakse, et Malta vastab ühisrahale üleminekuks vajalikele tingimustele ja et Malta suhtes kehtestatud erand tühistatakse alates 1. jaanuarist 2008.

Positiivse otsuse korral peab nõukogu seejärel võtma muud vajalikud meetmed euro kasutuselevõtmiseks Maltal.

Nõukogu määrusega (EÜ) nr 974/98 euro kasutuselevõtu kohta[1] reguleeritakse euro esialgset kasutuselevõttu esimese etapi euroala liikmesriikides ja Kreekas.[2] Kõnealust määrust on muudetud määrusega (EÜ) nr 2169/2005, et ette valmistada euroala edasist laienemist ning määrusega (EÜ) nr 1647/2006, et hõlmata Sloveeniat, kes võttis euro kasutusele 1. jaanuaril 2007. 16. mail 2007 võttis komisjon vastu ettepaneku muuta määrust (EÜ) nr 974/98, et hõlmata Küprost, kelle suhtes kohaldatakse erandi tühistamist alates 1. jaanuarist 2008, mil Küpros võtab kasutusele euro.

Selleks et ka Malta oleks hõlmatud määrusega (EÜ) nr 974/98, tuleb kõnealuse liikmesriigi kohta lisada viide sellesse määrusesse. Käesolev ettepanek sisaldab kõnealuse määrusese vajalikke muudatusi.

Malta üleminekukavas täpsustatakse, et kohaldada tuleks järsu ülemineku stsenaariumi, st asjaomases liikmesriigis peaks euro Malta vääringuna ning euro pangatähtede ja müntide kasutuselevõtmine toimuma ühel ja samal ajal.

2. Õiguslikud aspektid

2.1. Õiguslik alus

Käesoleva ettepaneku õiguslik alus on Euroopa Ühenduste asutamislepingu artikli 123 lõige 5, millega võimaldatakse euro kasutuselevõtuks muude vajalike meetmete võtmist liikmesriigis, keda käsitlev erand on tühistatud asutamislepingu artikli 122 lõike 2 alusel.

Nõukogu teeb otsuse nende liikmesriikide ühehäälsel toetusel, kelle suhtes erand ei kehti, ja asjassepuutuva liikmesriigi toetusel komisjoni ettepaneku põhjal ja pärast EKPga konsulteerimist.

2.2. Subsidiaarsus ja proportsionaalsus

Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata.

Käesolev algatus ei lähe oma eesmärgi saavutamiseks vajalikust kaugemale ja vastab seega proportsionaalsuse põhimõttele.

2.3. Õigusakti valik

Nõukogu määruse (EÜ) nr 974/98 (euro kasutuselevõtu kohta) muutmise ainsaks kohaseks õiguslikuks vahendiks on määrus.

3. Mõju eelarvele

Ettepanek ei mõjuta ühenduse eelarvet.

4. Märkused üksikute artiklite kohta

4.1. Artikkel 1

Vastavalt määruse (EÜ) nr 974/98 artikli 1 punktile a ja artiklile 1a on kõnealuse määruse lisa tabelis loetletud osalevad liikmesriigid ning kõikide nende liikmesriikide puhul on kindlaks määratud eurole ülemineku päev, sularahavahetuse päev ja vajaduse korral omavääringu järkjärgulise käibelt kõrvaldamise aeg. Vastavalt määruse (EÜ) nr 974/98 artikli 1 punktile i saab omavääringu järkjärgulise käibelt kõrvaldamise aega kohaldada ainult nende liikmesriikide suhtes, kus euro kasutuselevõtmine ja sularahavahetus toimub samal päeval. Seda ei tehtud nende 11 liikmesriigi suhtes, kes võtsid euro kasutusele 1. jaanuaril 1999 ja Kreeka suhtes, kes võttis euro kasutusele 1. jaanuaril 2001. Sloveenia puhul langesid kokku euro kasutuselevõtu päev ja sularahavahetuse päev (1. jaanuar 2007), ent riik otsustas mitte kohaldada omavääringu järkjärgulise käibelt kõrvaldamise aega. Küprose ja Malta üleminekukavades täpsustatakse samuti, et euro kasutuselevõtu päev ja sularahavahetuse päev langevad kokku (1. jaanuar 2008), kuid mõlemad liikmesriigid on otsustanud mitte kohaldada omavääringu järkjärgulise käibelt kõrvaldamise aega.

Käesoleva artikliga lisatakse määruse (EÜ) nr 974/98 lisa tabelisse protokolli järjestuses Malta ja kõnealuse liikmesriigi järgmised vastavad andmed:

Liikmesriik | Eurole ülemineku päev | Sularahavahetuse päev | Liikmesriik kohaldab järkjärgulise käibelt kõrvaldamise aega |

„Malta | 1. jaanuar 2008 | 1. jaanuar 2008 | puudub” |

4.2. Artikkel 2

Käesolevas artiklis sätestatakse, et määrus jõustub 1. jaanuaril 2008, millega tagatakse selle kohaldatavus kooskõlas muude euro kasutuselevõtmist Maltal käsitlevate nõukogu õigusaktide kohaldamise ajakavaga, st kehtestatud erandi tühistamise päevaga ja Malta liiri ümberarvestuskursi jõustumise päevaga.

2007/0093 (CNB)

Ettepanek:

NÕUKOGU MÄÄRUS,

millega muudetakse määrust (EÜ) nr 974/98 seoses euro kasutuselevõtuga Maltal

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 123 lõiget 5,

võttes arvesse komisjoni ettepanekut,[3]

võttes arvesse Euroopa Keskpanga arvamust[4]

ning arvestades järgmist:

(1) Nõukogu 3. mai 1998. aasta määruses (EÜ) nr 974/98 euro kasutuselevõtu kohta[5] sätestatakse, et euroga asendatakse nende liikmesriikide vääringud, kes täidavad ühisraha kasutuselevõtuks vajalikud tingimused ajal, kui ühendus jõuab majandus- ja rahaliidu kolmandasse etappi.

(2) Nõukogu määrusega (EÜ) nr 2596/2000[6] muudeti määrust (EÜ) nr 974/98, et sätestada Kreeka vääringu asendamine euroga.

(3) Nõukogu määrusega (EÜ) nr 2169/2005[7] muudeti määrust (EÜ) nr 974/98, et ette valmistada euro edasist kasutuselevõtmist liikmesriikides, kus eurot ei ole veel ühisrahana kasutusele võetud.

(4) Nõukogu määrusega (EÜ) nr 1647/2006[8] muudeti määrust (EÜ) nr 974/98, et sätestada Sloveenia vääringu asendamine euroga.

(5) Nõukogu määrusega (EÜ) nr xxx/2007[9] muudeti määrust (EÜ) nr 974/98, et sätestada Küprose vääringu asendamine euroga.

(6) Vastavalt 2003. aasta ühinemisakti artiklile 4 on Malta liikmesriik, kelle suhtes on kehtestatud asutamislepingu artiklis 122 kirjeldatud erand.

(7) Vastavalt asutamislepingu artikli 122 lõike 2 kohasele nõukogu … … 2007. aasta otsusele 2007/…/EÜ ühisraha kasutuselevõtu kohta Maltal 1. jaanuaril 2008[10] vastab Malta ühisraha kasutuselevõtmiseks vajalikele tingimustele ning Malta suhtes kehtestatud erand tuleb tühistada alates 1. jaanuarist 2008.

(8) Euro kasutuselevõtmine Maltal eeldab, et Maltale laieneksid määruse (EÜ) nr 974/98 kohased euro kasutuselvõtmist käsitlevad kehtivad sätteid.

(9) Malta üleminekukavas täpsustatakse, et euro pangatähed ja mündid peaksid saama asjaomases liikmesriigis seaduslikuks maksevahendiks sellel päeval, kui euro võetakse Maltal omavääringuna kasutusele. Seepärast on eurole ülemineku ja sularahavahetuse päev 1. jaanuar 2008. Omavääringu järkjärgulise käibelt kõrvaldamise aega ei kohaldata.

(10) Seepärast tuleks määrust (EÜ) nr 974/98 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 974/98 lisa muudetakse vastavalt käesoleva määruse lisale.

Artikkel 2

Käesolev määrus jõustub 1. jaanuaril 2008.

Käesolev määrus on Euroopa Ühenduse asutamislepingu kohaselt tervikuna siduv ja liikmesriikides vahetult kohaldatav.

Brüssel,

Nõukogu nimel

eesistuja

Lisa

Määruse (EÜ) nr 974/98 lisasse Luksemburgi ja Madalmaade kirjete vahele lisatakse järgmine rida:

Liikmesriik | Eurole ülemineku päev | Sularahavahetuse päev | Liikmesriik kohaldab järkjärgulise käibelt kõrvaldamise aega |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Malta | 1. jaanuar 2008 | 1. jaanuar 2008 | puudub” |

[1] EÜT L 139, 11.5.1998, lk 1. Määrust on viimati muudetud nõukogu määrusega (EÜ) nr 1647/2006, 7. november 2006 (ELT L 309, 9.11.2006, lk 2).

[2] Vt nõukogu määrus (EÜ) nr 974/98, 27. november 2000, ühisraha kasutuselevõtu kohta (EÜT L 300, 29.11.2000, lk 2).

[3] ELT C […], […], lk […].

[4] ELT C […], […], lk […].

[5] EÜT L 139, 11.5.1998, lk 1. Määrust on viimati muudetud nõukogu määrusega (EÜ) nr xxx/2007 (ELT L, , lk).

[6] EÜT L 300, 29.11.2000, lk 2.

[7] ELT L 346, 29.12.2005, lk 1.

[8] ELT L 309, 9.11.2006, lk 2.

[9] ELT L […], […], lk […].

[10] ELT L […], […], lk […].